b'\n_START_ARTICLE_\nRajevo Selo\n_START_SECTION_\nZemljepisni polo\xc5\xbeaj\n_START_PARAGRAPH_\nVas le\xc5\xbei na levi obali reke Save, na odcepu ceste \xc5\xbdupanja - Gunja - Br\xc4\x8dko, 12 km zahodno od vasi Drenovci. Rajevo Selo pokriva povr\xc5\xa1ino 25,83 km\xc2\xb2.\n_START_SECTION_\nPoplave leta 2014\n_START_PARAGRAPH_\nPodrobnej\xc5\xa1i \xc4\x8dlanek o poplavah v \xc4\x8dlanku poplave na Balkanu 2014._NEWLINE_Reka Sava je 17. maja 2014 prebila obrambni nasip pri Rajevem Selu. Mesto preboja je bilo samo nekaj sto metrov od prvih hi\xc5\xa1 v naselju. Vas je bila skoraj v celoti poplavljena, vodna stihija je odnesla tudi dve \xc5\xbeivljenji in nastala je ogromna materialna \xc5\xa1koda.\n_START_SECTION_\nPrebivalstvo\n_START_PARAGRAPH_\nPrvi popis prebivalstva je bil izvr\xc5\xa1en med letoma 1556 in 1574 ob popisu dav\xc4\x8dnih obveznikov Sremskega sand\xc5\xbeaka. Tedaj je bilo ugotovljeno, da je vas ve\xc4\x8dinoma kr\xc5\xa1\xc4\x8danska, s samo dvema muslimanskima dru\xc5\xbeinama. \xc5\xbde tedaj je bilo zabele\xc5\xbeeno, da je v vasi tudi srbsko prebivalstvo (Vlahi). Ena izmed va\xc5\xa1kih ulic v kateri so \xc5\xbeiveli Vlahi, se je imenovala "Vla\xc5\xa1ki kraj", od leta 1918 dalje pa "Srbski kraj"._NEWLINE_Po sklenitvi miru v Po\xc5\xbearevcu leta 1718 so Turki to podro\xc4\x8dje predali Avstro Ogrski monarhiji. Meja med njima je bila pomaknjena 5 do 10 km v notranjost Bosne in se je \xc5\xa1ele leta 1739 premaknila na obalo reke Save. Popis prebivalstva iz leta 1752 navaja, da v vasi \xc5\xbeivi 37 katoli\xc5\xa1kih dru\xc5\xbein in dve leti pozneje, da je v vasi 45 katoli\xc5\xa1kih hi\xc5\xa1, 58 zakonskih parov in 173 oseb za spoved._NEWLINE_Leta 1786 so prebivalce popisali po hi\xc5\xa1nih \xc5\xa1tevilkah. Po tem popisu je bilo v vasi 58 hi\xc5\xa1, od tega deset srbskih. Konec leta 1880. je vas imela 1207 prebivalca (983 katoli\xc4\x8danov, 95 pravoslavcev, 17 Judov in 12 luteranov. 1073 prebivalcev je navedlo hrva\xc5\xa1\xc4\x8dino kot materinji jezik, 49 nem\xc5\xa1\xc4\x8dino, 31 mad\xc5\xbear\xc5\xa1\xc4\x8dino, 30 slova\xc5\xa1\xc4\x8dino, 8 \xc4\x8de\xc5\xa1\xc4\x8dino, 2 sloven\xc5\xa1\xc4\x8dino in 14 rom\xc5\xa1\xc4\x8dino. Deset let pozneje je \xc5\xa1tevilo prebivalstva naraslo na 1266._NEWLINE_V za\xc4\x8detku 20. stoletja se v vas pri\xc4\x8dnejo priseljevati Rusini, ki pripadajo Kri\xc5\xbeev\xc5\xa1ki grkokatolo\xc5\xa1ki eparhiji. Tako je v vasi, ob obstoje\xc4\x8dih katoli\xc5\xa1ki in pravoslavni cerkvi, zgrajena tudi grkokatoli\xc5\xa1ka cerkev leta 1912. Tej eparhiji so pripadali tudi Rusini iz sosednjih vasi Drenovci, Soljani, Vrbanja, Gradi\xc5\xa1te, \xc4\x90uri\xc4\x87i in Ra\xc4\x8dinovci._NEWLINE_\xc5\xa0tevilo prebivalstva je v obdobju do leta 1948 stagniralo. Ob popisu leta 2001 je \xc5\xa1tevilo prebivalcev naraslo na 1407. Pri popisu prebivalstva leta 2011 pa je \xc5\xa1tevilo prebivalcev padlo na 986, kot posledica te\xc5\xbeke gospodarske situacije. Vas je multietni\xc4\x8dna, pri \xc4\x8demer ve\xc4\x8dino predstavljajo Hrvati (okoli 75%). Poleg tega v vasi \xc5\xbeivijo Muslimani, Srbi, Nemci in Mad\xc5\xbeari.\n_START_SECTION_\nGospodarstvo\n_START_PARAGRAPH_\nRajevo Selo le\xc5\xbei izven glavnih prometnic, a je v svojem \xc4\x8dasu, ko je promet bil sekundarnega pomena, bilo gospodarsko samozadostno, razvito, bogato in z zagotovljeno eksistenco prebivalstva. Dobra zemlja \xc4\x8drnica je zagotavljala visoke donose vseh vrst rastlinske proizvodnje. Poleg tega je bila razvita tudi obrt (kova\xc4\x8di, kolarji, brivci, mizarji, trgovci, gostilni\xc4\x8darji). Obrtniki so imeli dobro delujo\xc4\x8di ceh. Danes se prebivalstvo ve\xc4\x8dinoma ukvarja s poljedelstvom in \xc5\xbeivinorejo. Od ostalih dejavnosti je prisotna trgovina, gostinstvo in obrt.\n_START_SECTION_\nDuhovno \xc5\xbeivljenje\n_START_PARAGRAPH_\nVse do leta 1780 je bilo Rajevo Selo vklju\xc4\x8deno v \xc5\xbeupnijo Drenovci in \xc5\xa1kofijo v Pe\xc4\x8di (Pecs) na dana\xc5\xa1njem Mad\xc5\xbearskem. Leta 1745 je bila posve\xc4\x8dena cerkev v \xc4\x8dast Vseh svetih. To je bila lesena cerkev, ki se je nahajala na pokopali\xc5\xa1\xc4\x8du. Ker ni imela strehe, niti vidnih znakov posvetitve oltarnega kamna, je v virih podatek, da ni bilo potrebno veliko truda, da se v njej prepove bogoslu\xc5\xbeje. Deset let pozneje, v \xc4\x8dasu kanonskega obiska \xc5\xbeupnije Drenovci, je podatek, da se v Rajevem Selu nahaja lesena cerkev posve\xc4\x8dena Svetem Iliji, in da v vasi \xc5\xbeivi 88 zakonskih parov, 255 oseb za obhajilo in spoved, ter da so vsi va\xc5\xa1\xc4\x8dani katoli\xc5\xa1ke veroizpovedi._NEWLINE_Od Drenovcev do Rajevega Sela je dve uri hoda. Zaradi tega so se va\xc5\xa1\xc4\x8dani trudili, da bi dobili lastno \xc5\xbeupnijo. Te niso dobili takoj, temve\xc4\x8d so \xc5\xa1ele leta 1790 dobili krajevno kapelanijo v katero so bili vklju\xc4\x8deni tudi Posavski Podgajci. Prvi kapelan je bil fran\xc4\x8di\xc5\xa1kan Martin Bensi\xc4\x87, ki je ostal po podatkih iz arhiva \xc5\xbeupnije Rajevo Selo do leta 1798. Za njim je pri\xc5\xa1el Antun Ro\xc5\xbeman, v \xc4\x8digar \xc4\x8dasu je bila zgrajena nova cerkev leta 1805.  Cerkev je bila zgrajena iz trdih materialov in posve\xc4\x8dena Svetemu Iliji Preroku. Sredstva za izgradnjo cerkve so bila zbrana z zbiranjem sredstev va\xc5\xa1\xc4\x8danov. \xc5\xa0ele leta 1807 je vas postala tudi samostojna \xc5\xbeupnija. V \xc4\x8dasu \xc5\xbeupnika Matije Sladojevi\xc4\x87a, po rodu iz Poljic v Dalmaciji sta bila nabavljena dva zvonova, ki sta bila posve\xc4\x8dena Iliji Preroku, Bla\xc5\xbeeni Devici Mariji in Svetemu Florjanu. Sladojevi\xc4\x87 je za sveto ma\xc5\xa1o uporabljal glagolico,a mati\xc4\x8dne knjige je pisal v hrva\xc5\xa1\xc4\x8dini. Umrl je leta 1819 in je pokopan pred \xc5\xbeupnijsko cerkvijo. Ob sto \xc5\xa1estdesetletnici smrti leta 1979 je bila postavljena spominska plo\xc5\xa1\xc4\x8da na pro\xc4\x8delju cerkve. Cerkev se nahaja v sredi\xc5\xa1\xc4\x8du vasi._NEWLINE_\xc5\xbdupnijo je 14. maja 1875 obiskal \xc5\xa1kof Josip Juraj Strossmayer in ob tej prilo\xc5\xbenosti delil zakramente. O obisku \xc5\xa1kofa pri\xc4\x8da tudi spominska plo\xc5\xa1\xc4\x8da pred cerkvijo. \xc5\xbdupnija ima tudi svojo spomenico, ki se  vodi od leta 1914 do danes, s tem, da so do leta 1968 vmes ob\xc4\x8dasne prekinitve, od tedaj dalje pa se redno vpisujejo pomembni dogodki v \xc5\xbeupniji._NEWLINE_V vasi je poleg katoli\xc5\xa1ke cerkve tudi pravoslavna cerkev Svetega Prokopija, ki je bila po\xc5\xa1kodovana v poplavah leta 2014 in grkokatoli\xc5\xa1ka cerkev Svtega Jozefata.\n_START_SECTION_\n\xc5\xa0olstvo\n_START_PARAGRAPH_\nZa\xc4\x8detki \xc5\xa1olstva v Rajevem Selu datirajo od 20. januarja 1831, ko je bila odprta prva \xc5\xa1ola. Prvi u\xc4\x8ditelji so bili Tadijan Palackovi\xc4\x87, Stjepan Bo\xc5\xbeanovi\xc4\x87 in Luka Jakobovi\xc4\x87, vsi iz Rajeveg Sela. \xc5\xa0ola je bila v nizki in ru\xc5\xa1evinasti ob\xc4\x8dinski hi\xc5\xa1i. Tako v dokumentu Glavnega poveljstva od 18. decembra 1847 pi\xc5\xa1e, da je potrebno zgraditi novo \xc5\xa1olo. \xc5\xa0ola je bila dokon\xc4\x8dana leta 1852, leta 1855 jo je obiskovalo 43 u\xc4\x8dencev. Leta 1866 je bil ustanovljen tudi oddelek v nem\xc5\xa1kem jeziku. Med Drugo svetovno vojno je bila v vasi \xc2\xbb\xc5\xa1lil\xc5\xa1ul\xc2\xab, ki so jo obiskovali vsi otroci ne glede na narodnost, vodila jo je Tante Rose Gross. Med domovinsko vojno je bila \xc5\xa1ola uni\xc4\x8dena in je pozneje na njenem mestu zgrajena nova stavba. V vasi se danes nahaja podru\xc5\xbeni\xc4\x8dna \xc5\xa1ola \xc2\xbbAntun in Stjepan Radi\xc4\x87\xc2\xab\xc2\xa0Gunja.\n_START_SECTION_\n\xc5\xa0port\n_START_PARAGRAPH_\n\xc5\xa0portni klub RA\xc5\xa0K (Rajeva\xc4\x8dki \xc5\xa1portski klub) je bil ustanovljen leta 1932 in \xc5\xa1e danes deluje pod tem imenom. Trenutno nogometno mo\xc5\xa1tvo tekmuje v II. \xc5\xbeupanijski ligi Vukovarsko-sremske \xc5\xbeupanije, nogometno sredi\xc5\xa1\xc4\x8de \xc5\xbdupanja, kar je najni\xc5\xbeji organizirani nivo nogometnega tekmovanja.'